कमलबहादुरले जिते कांस्य
कमलबहादुर अधिकारीले सोमबार एसियन सिनियर कप तथा एसियन इन्टर क्लब भारोत्तोलन च्याम्पियनसिपमा कांस्य पदक जितेका छन् । 
काठमाडौं — कमलबहादुर अधिकारीले सोमबार एसियन सिनियर कप तथा एसियन इन्टर क्लब भारोत्तोलन च्याम्पियनसिपमा कांस्य पदक जितेका छन् ।  दक्षिण कोरियाको योङ्गुमा जारी च्याम्पियनसिपमा नेपालले दोस्रो दिन पनि पदक जितेको हो । अघिल्लो दिन सन्जु चौधरीले महिला ५३ केजी तौल समूहमा रजत जितेकी थिइन् । १० औं सागका स्वर्णधारी कमलबहादुरले ७७ केजी तौल समूहमा उक्त पदक जितेका हुन् । उनले स्न्याचमा १ सय १७ र क्लिन एन्ड जर्कमा १ सय ४० केजीसहित कुल २ सय ५७ केजीको भार उचालेका थिए । दुवैतर्फ सहभागिता जनाएकाले उनले कुल ६ पदक पाएका छन् । नेपाली भारोत्तोलनमा दक्षिण एसियाली खेलकुदमा स्वर्ण जित्ने कमलबहादुर एक्लो खेलाडी हुन् । कमलको तौलमा उज्वेकिस्तान र थाइल्यान्डका खेलाडीले स्वर्ण र रजत जितेका थिए । योङ्गा भारोत्तोलन जिम्न्याजियममा सोमबारै युवा खेलाडी प्रकाश केसीले आफ्नो प्रदर्शनमा सुधार गरेका छन् । ६९ केजी तौलका उनले स्न्याचमा १ सय ५ केजी उचाले । यसअघि उनले १ सय ३ केजी उचाल्दै आएको टिमसँगै कोरियामा रहेका प्रशिक्षक सन्जय महर्जनले जानकारी गराए । प्रकाशले क्लिन एन्ड जर्कमा १ सय २५ केजी उठाएका थिए । उनको तौलमा ७ खेलाडीले प्रतिस्पर्धा गर्दा आयोजक कोरियाका खेलाडीले स्वर्ण जितेका छन् ।चार खेलाडीले भाग लिएको प्रतिस्पर्धामा कमला श्रेष्ठको खेल मंगलबार हुनेछ । उनले महिला ६३ केजी तौल समूहमा प्रतिस्पर्धा गर्ने छिन् । यसअघि ५८ केजीमा खेलेकी कमलाको नाममा राष्ट्रिय कीर्तिमान छ । स्न्याचमा ६८ र क्लिन एन्ड जर्कमा ८५ केजीको कीर्तिमान उनकै नाममा रहेको छ । 